**Kalėdinis Pagėgių meno ir sporto mokyklos koncertas**

Gruodžio 15 d. Pagėgių kultūros centre pagėgiškiai ir miesto svečiai turėjo galimybę pasimėgauti Pagėgių savivaldybės meno ir sporto mokyklos teatralizuotu kalėdiniu koncertu ,,Garsų mozaika‘‘.

Koncertą pradėjo kompozitorius - Maestro, kurio vaidmenį atliko Iveta Steponavičiūtė, ir aštuonios muzikinės gamos natos – merginų vokalinis ansamblis. Maestro, naudodamasis gyvomis natomis ir pianinu, viso koncerto metu kūrė įvairaus žanro muziką.

Koncerto pradžioje buvo kuriama vaikiška muzika, o sceną užplūdo jauniausieji mokyklos dainorėliai. Jie surengė tikrų tikriausią pižamų vakarėlį, kuriame buvo sprendžiamos problemos apie išdygusį spuogą, pirmąją meilę bei kalėdų dovanas. Žiūrovai galėjo džiaugtis žaismingomis dainomis.

Po vaikiškų dainų Maestro surimtėjo ir ėmė kurti fortepijoninę muziką. Pagėgių kultūros centro scena trumpam pavirto improvizuota filharmonija, kurioje skambėjo Sintijos Brokoriūtės, Ugnės Garmutės ir Kamilės Gudaitytės atliekami fortepijoniniai kūriniai. Rimtąją koncerto dalį Maestro tęsė kurdamas bažnytinę muziką. Scenoje pasirodė mokytoja Regina Pilkionienė, kuri sugiedojo giesmę „Ave Marija“ ir sulaukė didžiulių publikos ovacijų. Mokyklos jaunių choras atliko giesmę ,,Pie Jezu‘‘.

Antroje koncerto dalyje Maestro nusprendė rimtus kūrinius nustumti kiek į šoną ir nudžiugino visus kurdamas populiariąją ir šokių muziką. Scenoje šventinę atmosferą kūrė gitarisčių ir mišrus instrumentinis ansamblis, nuotaikingą kūrinį „Dance“ atliko solistė Kamilė Jankevičiūtė. Salėje susirinkusiems žiūrovams ramiai sėdėti neleido natos, kurios visus kvietė šokti.

Koncerto pabaigoje skambėjo nuostabi Kalėdų giesmė, kurią atliko visi koncerto dalyviai ir juos ruošę mokytojai – Regina Pilkionienė, Evelina Norkienė, Marina Dvarvitene, Nadežda Snigir, Ona Parnarauskienė, Sigitas Stankus. Teataralizuoto koncerto režisierė – mokyklos direktorė Evelina Norkienė, scenografiją kūrė pavaduotoja ugdymui Lina Ambarcumian.

Sveikinimo žodis buvo suteiktas renginio svečiams - Pagėgių savivaldybės merui Virginijui Komskiui ir švietimo skyriaus vedėjai Virginijai Sirvidienei. Meras džiaugėsi, kad mokykla, kurios vaikai garsina Pagėgių kraštą visoje respublikoje, nepamiršta ir savo gimtojo krašto bei dovanoja pagėgiškiams nuostabius renginius. Meras visiems atlikėjams įteikė saldžią dovaną.

Dominykas Norkus